CELEX: 32015D1817
Language: da
Date: 2015-10-06 00:00:00
Title: Rådet afgørelse (EU) 2015/1817 af 6. oktober 2015 om den holdning, der skal indtages på Den Europæiske Unions vegne på 66. samling i Eksekutivkomitéen for Programmet under FN's Flygtningehøjkommissariat

9.10.2015   
            
            
               DA
            
            
               Den Europæiske Unions Tidende
            
            
               L 264/13
            
         RÅDET AFGØRELSE (EU) 2015/1817
   af 6. oktober 2015
   om den holdning, der skal indtages på Den Europæiske Unions vegne på 66. samling i Eksekutivkomitéen for Programmet under FN's Flygtningehøjkommissariat
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 78, stk. 2, sammenholdt med artikel 218, stk. 9,
   under henvisning til forslag fra Europa-Kommissionen og
   ud fra følgende betragtninger:
   
               (1)
            
            
               Unionen er en central aktør på de områder, der henhører under De Forenede Nationers Højkommissariat for Flygtninge (»UNHCR«), såvel i kraft af sine aktiviteter i forbindelse med international beskyttelse, herunder Unionens genbosætningspolitik og indførelsen af det fælles europæiske asylsystem, som i sin egenskab af vigtig donor inden for humanitær bistand og udviklingsbistand. De nuværende ordninger vedrørende Unionens deltagelse i Eksekutivkomitéen for Højkommissariatets Program (»UNHCR's Eksekutivkomité«) modsvarer imidlertid ikke Unionens afgørende rolle på disse områder.
            
         
               (2)
            
            
               Alle medlemsstaterne med undtagelse af Litauen og Malta er medlemmer af UNHCR's Eksekutivkomité.
            
         
               (3)
            
            
               Den 25. og 26. september 2014 nåede Rådet til enighed om en holdning (1) til ordningerne for yderligere deltagerrettigheder for Unionen i UNHCR's formelle og uformelle organer, og det opfordrede Kommissionen til i tæt samråd med den højtstående repræsentant at opfordre UNHCR og medlemsstaterne som medlemmer af eller observatører i UNHCR's Eksekutivkomité til at støtte dette initiativ.
            
         
               (4)
            
            
               På denne baggrund anmodede chefen for Den Europæiske Unions delegation ved De Forenede Nationer i Genève ved skrivelse af 7. september 2015 til formanden for UNHCR's Eksekutivkomité om, at det undersøges, hvordan det er muligt ajourføre de relevante ordninger for Unionens deltagelse i UNHCR's styrende organer med henblik på Unionens mulige deltagelse i UNHCR's uformelle indledende høringer.
            
         
               (5)
            
            
               Ved skrivelse af 11. september 2015 til medlemmerne af UNHCR's Eksekutivkomité foreslog formanden for UNHCR's Eksekutivkomité efter anmodning fra UNHCR's Eksekutivkomités forretningsudvalg, at forretningsordenen for Eksekutivkomitéen for Højkommissariatets Program (»UNHCR's forretningsorden«) bliver ændret for at imødekomme Unionens anmodning.
            
         
               (6)
            
            
               I regel 46 i UNHCR's forretningsorden er det fastsat, at enhver af disse regler kan ændres af UNHCR's Eksekutivkomité.
            
         
               (7)
            
            
               Det forventes, at UNHCR's Eksekutivkomité vil blive opfordret til at vedtage disse ændringer på sin 66. samling den 5.-9. oktober 2015.
            
         
               (8)
            
            
               Det er derfor hensigtsmæssigt at fastlægge den holdning, som Unionen skal indtage til disse ændringer af UNHCR's forretningsorden.
            
         
               (9)
            
            
               I medfør af artikel 1 og 2 i protokol nr. 21 om Det Forenede Kongeriges og Irlands stilling for så vidt angår området med frihed, sikkerhed og retfærdighed, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde, og med forbehold af artikel 4 i samme protokol, deltager disse medlemsstater ikke i vedtagelsen af denne afgørelse, som ikke er bindende for og ikke finder anvendelse i Det Forenede Kongerige og Irland.
            
         
               (10)
            
            
               I medfør af artikel 1 og 2 i protokol nr. 22 om Danmarks stilling, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde, deltager Danmark ikke i vedtagelsen af denne afgørelse, som ikke er bindende for og ikke finder anvendelse i Danmark —
            
         VEDTAGET DENNE AFGØRELSE:
   Artikel 1
   1.   Den holdning, der skal indtages på Unionens vegne med hensyn til ændringerne af forretningsordenen for Eksekutivkomitéen for Programmet under FN's Flygtningehøjkommissariat, og som medlemsstaterne skal tilkendegive i fællesskab i Den Europæiske Unions interesse, er fastsat i bilaget til denne afgørelse.
   2.   Mindre ændringer af ændringen i bilaget kan vedtages, uden at Rådet træffer yderligere afgørelse.
   Artikel 2
   Denne afgørelse træder i kraft på dagen for vedtagelsen.
   
      Udfærdiget i Luxembourg, den 6. oktober 2015.
      
         
            På Rådets vegne
         
         P. GRAMEGNA
         
            Formand
         
      
   
   
      (1)  Dokument ST 13046/14 REV 1, som kan findes på: http://www.consilium.europa.eu/register/da/content/int/?typ=ADV
   
      BILAG
      Medlemsstaterne skal støtte vedtagelsen af følgende ændring af forretningsordenen for Eksekutivkomitéen for Programmet under FN's Flygtningehøjkommissariat:
      
         »Regel 33 i forretningsordenen for Eksekutivkomitéen for Programmet under FN's Flygtningehøjkommissariat (A/AC.96/187/Rev.7) affattes således:
         
            »Komitéens møder er offentlige, medmindre komitéen bestemmer andet. Formanden kan i samråd med komitéen opfordre særorganisationer, FN's fonde og programmer og mellemstatslige organisationer til at deltage i private møder på grundlag af deres ekspertise og bidrag til komitéens arbejde.««